CELEX: 32012D0783
Language: sl
Date: 2012-12-13 00:00:00
Title: Izvedbeni sklep Komisije z dne 13. decembra 2012 o priznanju Hašemitske kraljevine Jordanije v skladu z Direktivo 2008/106/ES Evropskega parlamenta in Sveta glede sistemov za izobraževanje in izdajanje spričeval pomorščakom (notificirano pod dokumentarno številko C(2012) 9253) Besedilo velja za EGP

15.12.2012   
            
            
               SL
            
            
               Uradni list Evropske unije
            
            
               L 347/28
            
         IZVEDBENI SKLEP KOMISIJE
   z dne 13. decembra 2012
   o priznanju Hašemitske kraljevine Jordanije v skladu z Direktivo 2008/106/ES Evropskega parlamenta in Sveta glede sistemov za izobraževanje in izdajanje spričeval pomorščakom
   (notificirano pod dokumentarno številko C(2012) 9253)
   (Besedilo velja za EGP)
   (2012/783/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2008/106/ES Evropskega parlamenta in Sveta z dne 19. novembra 2008 o minimalni ravni izobraževanja pomorščakov (1), zlasti prvega pododstavka člena 19(3) Direktive,
   ob upoštevanju naslednjega:
   
               (1)
            
            
               V skladu z Direktivo 2008/106/ES se lahko države članice odločijo, da overijo ustrezna spričevala pomorščakov, ki so jih izdale tretje države, če je zadevno tretjo državo priznala Komisija. Navedene tretje države morajo izpolnjevati vse zahteve Konvencije Mednarodne pomorske organizacije (IMO) o standardih za usposabljanje, izdajanje spričeval in ladijsko stražarjenje pomorščakov (Konvencija STCW) iz leta 1978, kakor je bila revidirana leta 1995.
            
         
               (2)
            
            
               Helenska republika je z dopisom z dne 21. julija 2008 zaprosila za priznanje Hašemitske kraljevine Jordanije. Na podlagi te prošnje je Komisija ocenila sisteme za izobraževanje in izdajanje spričeval v Hašemitski kraljevini Jordaniji, da bi preverila, ali ta država izpolnjuje vse zahteve Konvencije STCW in ali so bili sprejeti ustrezni ukrepi za preprečevanje goljufij, povezanih s spričevali. Ocena je temeljila na rezultatih inšpekcijskih pregledov, ki so jo novembra 2009 opravili izvedenci Evropske agencije za pomorsko varnost. Med navedenim inšpekcijskim pregledom so bile v sistemih za izobraževanje in izdajanje spričeval odkrite nekatere pomanjkljivosti.
            
         
               (3)
            
            
               Komisija je državam članicam predložila poročilo o rezultatih ocene.
            
         
               (4)
            
            
               Komisija je z dopisoma z dne 21. septembra 2010 in 13. februarja 2012 jordanske organe obvestila o odkritih pomanjkljivostih in od Hašemitske kraljevine Jordanije zahtevala predložitev dokazov, da so bile odkrite pomanjkljivosti odpravljene.
            
         
               (5)
            
            
               Glavne pomanjkljivosti so zadevale izvajanje nekaterih določb STCW v jordanski zakonodaji, in sicer določb o spričevalih za častnike, zlasti odsotnost zahteve po ocenjevanju sposobnosti v nekaterih primerih in trajanje dela na ladji. Poleg tega sistem standardov kakovosti ni zajemal vseh ustreznih dejavnosti uprave, postopki pa niso vedno zagotavljali doseganja predpisanih standardov usposobljenosti. V izobraževalnem zavodu so manjkale tudi nekatere infrastrukture za usposabljanje.
            
         
               (6)
            
            
               Z dopisi z dne 21. novembra 2010, 18. aprila 2011 in 12. marca 2012 je Hašemitska kraljevina Jordanija Komisijo obvestila o ukrepih, ki jih je sprejela za odpravo navedenih pomanjkljivosti. Zlasti so jordanski organi navedli, da so nacionalne določbe o zahtevah glede spričeval uskladili s Konvencijo. Prav tako so predložili dokaze, da uprava sistem standardov kakovosti celovito izvaja, in dokaze o novih postopkih za odobritev izobraževanj. Poleg tega so bili Komisiji poslani tudi dokazi, da so bile pridobljene in vzpostavljene manjkajoče infrastrukture za usposabljanje.
            
         
               (7)
            
            
               Končni rezultat ocene kaže, da Hašemitska kraljevina Jordanija izpolnjuje zahteve Konvencije STCW in da je sprejela ustrezne ukrepe za preprečevanje goljufij v zvezi s spričevali.
            
         
               (8)
            
            
               Ukrepi iz tega sklepa so v skladu z mnenjem Odbora za varnost na morju in preprečevanje onesnaževanja z ladij –
            
         SPREJELA NASLEDNJI SKLEP:
   Člen 1
   Hašemitska kraljevina Jordanija se prizna za namene člena 19 Direktive 2008/106/ES glede sistemov za izobraževanje in izdajanje spričeval pomorščakom.
   Člen 2
   Ta sklep je naslovljen na države članice.
   
      V Bruslju, 13. decembra 2012
      
         
            Za Komisijo
         
         Siim KALLAS
         
            Podpredsednik
         
      
   
   
      (1)  UL L 323, 3.12.2008, str. 33.